text: Unge mødre får hus i Esbjerg
  23 november 2011 kl. 10.42
  Unge mødre under 26 år fik onsdag deres eget hus i Havnegade i Esbjerg. En lang række aktiviteter i huset skal ruste dem til at komme videre med uddannelse og arbejde efter fødsel og barsel.
  Esbjerg Kommune og Mødrehjælpen står bag huset.
  - Formålet med Familiens Hus er at skabe en ny og anderledes måde at samarbejde på i arbejdet med at hjælpe mødrene, som skal få et liv med babymos, bleskift og børnepasning til at harmonere med studier eller jobplaner, siger Vibeke Stage, der er leder i Familiens Hus.
  
  Mange faggrupper
  Huset har tilknyttet socialrådgivere, jordmødre, sundhedsplejersker, uddannelses- og erhvervsvejledere og psykologer.
  - En af vores store styrker er, at vi kan tilbyde hver enkelt mor en kontaktperson, som kan være brobygger i forbindelse med aktiviteter og muligheder i Familiens Hus, men også i forbindelse med andre mere traditionelle tilbud i kommunalt regi, siger Vibeke Stage.
  Det nye tilbud til unge mødre er foreløbig et forsøg i fire år, men hvis det falder heldigt ud, skal det gøres permanent og udbredes til andre kommuner.
  